
Тема: “Кечкенә тычканнар белән әкияткә сәяхәт” (икенче кечкенәләр төркемендә мнемотехника алымы кулланып сөйләм телен үстерү буенча ачык шөгыль конспекты)

Тәрбияче: Рахимова Венера Марсовна
                                                югары квалификацион категорияле                                                              
                                                       2023
                  Тема: “Кечкенә тычканнар белән әкияткә сәяхәт”

(икенче кечкенәләр төркемендә мнемотехника алымы кулланып сөйләм телен үстерү буенча ачык шөгыль конспекты)

Максат: сөйләм телен арттыру һәм активлаштыру, җөмлә белән җавап бирүләренә ирешү.
Бурычлар:
Белем бирү: балаларның тычканның характерлы билгеләре турында белемнә рен формалаштыру; балаларны мнемоюллар ярдәмендә эзлекле, бәйләнешле итеп хикәя төзергә өйрәтү; текст нигезендә хәрәкәт итү.

Үстерү: балаларның игътибарын, танып белү, иҗади активлыгын, күзаллый белүләрен, вак моториканы, сөйләм телен, фикерләү сәләтен үстерү. 

Тәрбия бирү: балаларда әхлак сыйфатлары тәрбияләү; балалар арасында үзара татулык, аңлашу хисләре тудыру.
Методик алымнар һәм чаралар: күрсәтмә материал: “Әкиятләр китабы”, мнемоюллар; сорау-җавап;әдәби тел(шигырь,әкият сөйләү);уеннар(дидактик, бармак, хәрәкәтле); үсендерү, мактау.

Җиһазлау: тычкан турында тасвирлау хикәясе төзү өчен “тылсымлы” рә семнәр;балалар саны буенча тычкан битлекләре; әни тычкан өчен алъяпкыч һәм колаклар; «Теремкәй» әкияте буенча персонажлар; “Әкиятләр китабы”, сулыш гимнастикасы өчен кулланмалык; аудиоязма; койма башында песи; балалар саны буенча медаль.
Сүзлек өстендә эш: сагалый, күзли.
Алдан эшләнгән эш: әкиятләр уку, аларга иллюстрацияләр карау; табышмаклар чишү; дидактик уеннар уйнау.
                                           Эшчәнлек барышы:    
                 (Стилизацияләнгән халык музыкасы яңгырый- музыка №1)                                        
Тәрбияче: Балалар, карагыз әле, безгә күпме кунак килгән.Алар үзләренең барлык эшләрен ташлап, безгә кунакка килгәч, мөгаен, гадәттән тыш берәр хәл булгандыр. Сез ничек уйлыйсыз? (балалар җавабы)
Ә сез беләсезме, алар бит безнең нинди акыллы, тырыш, уңган-булган икәнне күрергә дип килгәннәр. Әйдәгез, алар белән, исәнләшик әле.
Балалар: Исәнмесез, исәнмесез,

                  Хәерле иртә!

                 Сәламәтлек сиңа, миңа,

                  Һәм барлык кешегә!

Тәрбияче:  Рәхмәт сезгә балалар изге теләкләрегез өчен.Ә хәзер әйдәгез әле,бер шигырь тыңлап китик: (Э. Шәрифуллинаның шигырен уку-музыка №2)
Әкиятләр нинди була?

Әкиятләр батырлар:

Бар бит анда ак аюлар,

Көчле Камыр батырлар

Йөгерештә Җилаяклар,

Чакмый торган Чаяннар.
Әкиятләр нинди була?
Сөйкемле һәм сихерле.

Хыял дөньясына чума,

Аны  сөйгән бар кеше.

Тәрбияче:  Әйтегез әле, балалар, шигырь нәрсә турында?(балалар җавабы)
Тәрбияче: Балалар,ә сез әкиятләр яратасызмы?(балалар җавабы) Менә мин сезгә әкиятләр китабы алып килдем, әйдәгез әле, сезнең белән әкиятләрне искә төшерик.
                           Дидактик уен “Бу кайсы әкияттән?”

Тәрбияче: Бу китапта нинди әкиятләр бар икән? Алар безне нинди булырга өйрәтәләр соң? Әйдәгез, шуларга тукталып китик әле.
(китапның битләре ачыла, анда төрле әкияттән сүрәтләр һәм мнемотаблица: “Чукмар белән Тукмар”, “Өч аю”, “Кем нәрсә ярата?”, “Шалкан” әкиятләре)

-“Чукмар белән Тукмар” әкияте һәрвакыт дус, тату булырга өйрәтә, сугышырга ярамый.
-“Өч аю” әкияте- кеше өенә сорамыйча керергә, кеше әйберсенә сорамыйча тияргә (кагылырга) ярамый.
-“Кем нәрсә ярата?” әкияте-һәр җан иясенең яраткан ризыгы бар.Син нәрсә яратасың? -соравына җавап алу.
-“Шалкан” әкияте-дус, бердәм булганда, бер-береңә ярдәм иткәндә төрле кыенлыкларныда җиңеп чыгып була.
Тәрбияче: Балалар, әйтегез әле, бабайга иң соңгы булып нәрсә ярдәмгә килә?
Тәрбияче:  Әйдәгез, сезнең белән тычкан турында сөйләшеп алыйк әле. Бәйләнешле хикәя төзергә безгә ярдәмгә “тылсымлы” рәсемнәр килә.
                                 (мнемоюллар кулланып сөйләү)
 “Тычкан” (2-3 бала хикәя төзи)
Бу-тычкан. Аның колаклары, мыегы, озын койрыгы бар. Тәне йон белән капланган. Тычкан өйдә, идән астында яши. Ул сыр ярата. Тычкан песидән курка.
Тәрбияче: Булдырдыгыз, балалар! Ә сезнең дә кечкенә тычканнар буласыгыз киләме? (балалар җавабы) Ул чагында сез минем кечкенә тычканнарым булырсыз, ә мин сезнең әниегез- зур тычкан булам (музыка №3)
                            (көй куела-балалар тычкан маскасы кияләр)

Тәрбияче:   Бик борын заманда түгел,
                     Безнең көннәрдә генә,
                     Булган, диләр, алга таба
                     Сөйләнәчәк вакыйга.
    Яшәгән ди бер тычкан. Аның кечкенә генә бик шаян тычкан балалары булган. Тычкан балалары әниләрен бик яратканнар, аны һәрвакыт тыңлаганнар, ләкин кайвакыт шаярырга яратканнар. Менә бер көнне, әниләре өйдә юк вакытта, алар чоланга кергәннәр. Анда капчык белән он саклаганнар. Тычкан балалары, шаяра-шаяра, капчыктагы онга тошкәннәр һәм бик нык онга буялганнар.Алар, әниләре кайткач орышыр дип бик курыкканнар һәм әниләре кайтуга качырга уйлаганнар.(куллары белән битләрен каплыйлар)
      (тәрбияче алъяпкыч, колакларны кия, әни Тычканга әверелә)
Әни Тычкан: Нишләп мине бер кемдә каршы алмый? Минем нәни тычканнарым кая киттеләр икән?(әни Тычкан эзли,балалар битләрен ачалар) Миннән качканнар икән алар. Ни булды сезгә, ни өчен сез шундый ап-ак? 
Тычкан балалары: Без капчыктагы онга төштек
Әни Тычкан: Әнинең сүзен тыңламасагыз шулай була инде ул.Әнинең сүзен һәрвакыт тыңларга кирәк. Әйдәгез, сезнең белән юынып алыйк әле. Ә нәрсә белән юынабыз соң әле без? (балалар җавабы)
Балалар белән Җ.Тәрҗемановның“Йомшак су, йөгерек су” шигырен хәрәкәтләр ярдәмендә сөйләү
Йомшак су, йөгерек су!

Син мине чиста ю!

Бер тап та калмасын.

Битләрем аллансын,

Кулларым агарсын.

Тешләрем тазарсын.

Авызым елмайсын,

Колгым тыңласын,

Йомшак су, йөгерек су!

Һәммәсен чиста ю!
Әни Тычкан:  Карагыз әле, сез нинди чиста һәм матур булдыгыз.Бүтән капчыктагы онга төшмәгез, әнинең сүзен тыңлагыз. Ә хәзер әйдәгез сезнең белән уйнап алыйк әле: (бармак уены) 
Тычкан, тычкан  кереп китте идәндәге тишеккә  (ике кул белән әкрен генә         
                                                                             килүче хәрәкәтләре ясыйбыз)

Һәм йозакка бикләнде! (бармак белән йозак ясау, селкетү)
Ул тишектән карап тора (бармак белән боҗра ясыйбыз)

Колакларын селкетеп (куллар белән колак ясыйбыз,бармакларны селкетәбез)
Коймада мәче утыра!
Әни Тычкан:  Әйтегез әле минем нәни тычканнарым, мәче койма башында нишләп утыра микән ул?
Тычкан балалары: Тычканнарны сагалый, көтә (күзли)
Әни Тычкан: Әйдәгез без аны шаяртып алабыз

                            Хәрәкәтле уен: “Тычканнар һәм песи” 
(Балалар түгәрәккә басалар. Алар-тычканнар,ә уртада “песи”
йоклап утыра)
Әйлән-бәйлән уйныйбыз,

Матур итеп җырлыйбыз.

Уртада песи утыра-

Балалар, тын булыгыз. (Түгәрәктә әйләнүдән туктыйлар) 
Песине уятмагыз.

Бик сак кына атлагыз!(песи тавышы№4)
(Соңгы сүзләрне әйткәндә песи уяна һәм тычканнарны куа башлый. Балалар тиз генә үз урыннарына утыралар)
Әни Тычкан:  Күңелле булдымы сезгә? Уйнап аргач, тамакларда ачкандыр. Мин сезгә яраткан боткаларыгызны пешердем, әйдәгез әле өстәлләр янына.
(өстәлдә сулыш гимнастикасы өчен кулланмалык: кәстрюльдә ботка “пешкән”, кайнар, пар чыга.Һәрбер балага бер “миски”)

Әни Тычкан: Нәни тычканнарым, сезнең барыгызныңда боткалары бик тәмле  булып пешкән, ләкин алар бик кайнар. Әйтегез әле, ботканы ничек суытып була? (калак белән болгатып, өреп) Әйдәгез, өреп, боткаларны суытыйк әле.  (сулыш гимнастикасы)

Әни Тычкан:  Боткалар бигрәк кайнар булган, алар һаман суынмый. Әйдәгез, нәни тычканнарым, боткалар суынган арада без ял итеп алыйк.             

           (тәрбиячедә, балаларда маскаларын салып өстәлгә куялар) 
Тәрбияче: Тычканнар ял иткән арада,балалар,без сезнең белән әкият китабы белән танышуыбызны дәвам итик әле. Аның өчен әйдәгез, барыбызда урындыкларга барып утырабыз.
Тәрбияче:  Кем әйтә мина, нинди әкияттә, барлык хайваннарда бер йортта, бик тату яшәгәннәр? (балалар җавабы-«Теремкәй» әкиятендә)
-Әйдәгез әле, әкиятне искә төшерик. Китабның алдагы битен ачабыз:
Тора, ди, кырда бер теремкәй,

Тәбәнәк түгел, биек түгел-

Матур гына теремкәй.

 Көннәрнең, ди, берендә

Җәйге аяз бер көндә

Кыр буйлап тычкан килә

Һәм теремкәйне күрә.
-Әйдәгез әле, балалар, без сезнең белән әкиятнең геройларын һәм аларның кушаматларын искә төшерик әле.Беренче булып нәрсә килде?

Тычкан-чыелдык
Бака-бакалдык

Куян-Куркак

Төлке-Хәйләбай

Бүре-Сорыколак

Аю-Камытаяк
-Бу әкияттә җәнлекләр нинди алар? (балалар җавабы-дус, тату, берсенә-берсе ярдәм итәләр)
- Әйе, балалар, дус, бердәм булырга кирәк. Дуслык булганда яшәү күңелле һәм рәхәт.
Йомгаклау.
Тәрбияче: Бу китапта әкиятләр әле бик күп. Аларны өйрәнүне алга таба да дәвам итәрбез.  
 -Әйтегез әле, сезгә безнең бүгенге сәяхәтебез ошадымы? 
-Иң ошаганы нәрсә булды?
Тәрбияче:  Ә миңа нәрсә ошаганны беләсегез киләме? Миңа сез ошадыгыз, балалар.Сез шундый тырыштыгыз бүген, матур итеп минем сорауларыма җавап бирдегез. Шуның өчен мин сезгә медальләр тапшырам.Сез барыгызда аларга лаек.
                                              (медальләр тапшыру)

